Rælingen Fotballklubb

Rælingen Fotballklubb (stiftet 31. mars 1930 som Rælingen Sportsklubb) er en fotballklubb fra Rælingen, organisert i Akershus Fotballkrets. Klubbens A-lag spiller 2022-sesongen i 4. divisjon i Marikollen Idrettspark. Lagets hovedtrener er Henning Holt, assistenttrener er Tom-Andre Hansen. 

RFK eier og organiserer Jentefestivalen, norges eldste turnering (1989) for jenter. Turneringen arrangeres  med 150+ deltagende lag i starten av September hvert år. Klubben arrangerer også Rælingen Cup, en nivåinndelt og populær cup for barn og unge opp til og med 13 år. 

Klubben ble stiftet 31. mars 1930, og kunne i 2020 feire 90 år. Klubben har siden 2014 opplevd en betydelig vekst og har per desember 2021 rundt 2250 medlemmer med lag fra lekepart til veteran. RFK har to heltidsansatte i Anki Mikalsen (Daglig leder) og Edvin Werni (Sportslig administrativ leder)

Tabell

Historikk 
Rælingen Fotballklubb har aner helt tilbake til 1905, da sersjant Ole Grøndahl dro i gang Rælingen Idrettsforening. Grøndahl var vekter i Fet og Rælingen og hadde vært med på å stifte Fet Idrettslag i 1900.

Dessverre ble det som var av protokoller fra de tidligere tidenes idrettslag brent under krigen, men Asbjørn Dørumsgaard forteller sin bygdebok at noe av det første den unge idrettsforeningen tok fatt på var å skaffe seg eget hus. Huset ble satt opp på eiendommen Taje, ved Fjerdingby-krysset, like ved der sentralverkstedet ligger i dag.

Thoralf Olsen (Vestersund) var ifølge Dørumsgaard foreningens første formann, men i 1914 hadde den bare 4 medlemmer igjen. På denne tiden var det også et par idrettsforeninger som het Harpun og Roald, og Ytre Rælingen Ungdoms- og Idrettslag som ble startet i 1918. Det var også en forening som kalte seg Rælingen Idrettsforening, og der var Johan Borgen formann i årene 1921-23.

I 1929 ble Rælingen egen kommune, man ble skilt fra Fet og dette satte også fart i idrettslivet. Rælingen Sportsklubb ble stiftet 31. mars 1930 med Einar Monsen som formann. Klubben har særlig dyrket fotball og skisport, forteller Dørumsgaard, som også kan fortelle om Rælingen Skiklubb som ble startet på samme tid, med omtrent samme styre. Hvorvidt Dørumsgaard har gått litt surr i idrettsforeningene har vi ikke lykkes å bringe på det rene, men de to klubbene ble i alle fall slått sammen i 1938, et ekteskap som varte til 1948, selv om idrettsbevegelsen lå nede i krigsårene.

Fotballen hadde i mange år sitt tilholdssted på Torva, men i 1948 kjøpte kommunen 24 mål av eiendommen Korsveien for 22 000 kroner. Dette er stedet der Marikollen ligger i dag, og man begynte straks å planlegge et sentralidrettsanlegg. I 1949 ble arbeidet startet og herredsstyret vedtok at anlegget skulle hete Rælingen Stadion. Den første grasbanen ble sådd i 1955, da Jacob Hofseth var klubbens formann.

Hva som er klubbens fremste resultater kan man sikkert diskutere, men 1987 var et stort år da vi for 6. året på rad var i finaler i Norway Cup. Guttelaget vant gull og junior jenter tok bronse. Siden har vi ikke vært i finalene i Norway Cup, den gang var vi bortskjemte, med lillejentene seirende i finalen året før. I 1987 rykket også A-laget opp til 4. divisjon, det som i 1991 ble 3. divisjon, og der har vi jo vært – til tider helt i toppen – fram til 1999.

06.08.2019 ble klubben den fjerde i landet til å bli sertifisert som kvalitetsklubb på nivå 2. Dette ble markert under åpningen av klubbens 30´ jentefestival.

Æresmedlemmer
Klubben har en rekke æresmedlemmer, fra gammelt av har vi brødrene Reidar og Sigurd Utsigt, Arne Hobøl, Willy Lofthus og Erling Heggedal. Av nåtidens kjente fjes i Marikollen kan nevnes John Olaussen, Tor Undheim, Svein Nilsen, Tore Sjølie, Asbjørn Nærby, Helen Karlsen, Ole Wågenes, Lisbeth Barbakken og Geir Åge Holen.

Tabellposisjoner

Eksterne lenker
 
 Jentefestivalen

Fotballag i Akershus
Fotballag etablert i 1930
Sport i Rælingen